钦定古今图书集成/理学汇编/经籍典/第058卷 > 徐在汉易或 > 《龙马负图赋》赵森
## 钦定古今图书集成/理学汇编/经籍典/第058卷 > 徐在汉易或 > 《龙马负图赋》赵森

“混沌辟兮鸿荒，人文杳兮未彰。伟神圣之御极，膺龙
马之嘉祥，阐二五之妙数，与日月兮齐光。”肇理象之
权舆，为卦画之纪纲。观夫昆仑之发源，动荡溶溢，旋
乾通坤，道体不息。此乃荥河之波，贯天河而为一。方
其宇宙盘辟，神惊鬼泣，虹流电绕，光茫洞射。倏腾骧
于中流。挺神物焉是出，以为龙邪？则非虬非螭，元气
淋漓，状夭矫兮欲飞。以为马邪？则匪骊匪骐，奋鬣扬
鬐，势骇跃兮奔驰。意者天不爱道，使之效造化之秘
奥，豁庖牺之神机也邪？故其图之负于背也，则荧荧
煌煌，粲然有章。“一六惟水，位彼北方；二七惟火，在于
南行。木居乎东，则三八其配；金奠乎西，则四七是将。
卓天五与地十，俨正位乎中央。分内外而定宾主，列
左右而隐低昂，成变化而行鬼神，体奇偶而道阴阳。”
故大《易》以是而取法，文籍于焉而滥觞也。若乃“乾坤
定天地乎上下，坎离列日月乎西东，画艮兑以象山
泽，画震巽以为雷风”，以八卦而相错，则天下之事可
备；由十数而大衍，则天下之用无穷。此先天之图所
以则之于其始，而后“天之《易》所以成之于其终。”噫嘻！
有圣者作，祯祥必臻。孰俯仰以观察，默有契兮杳冥。
故斯图之出河，无乃天之待人？岂元气之磔裂，将不
得以还淳乎？抑人心之浇漓，将日趋而失真乎？何其
天之𢌿于圣人者，终不能以默默，圣人之所以兴神
物以前民用者，又若是之谆谆也。吁！圣辙一涂，异世
同符，以鸟纪官，因龟著书。舜乐致乎兽舞，文治洽乎
驺虞。何凤兮之德衰，感麟出之时殊。嗟《春秋》之绝笔，
视画卦兮焉如？幸三绝兮韦编，托十翼以演辞。功有
光乎前圣，心犹切于斯图。斯时也，吾知龙马之复出，
愈感慨而增吁。下迨明皇，帝德靡初，易《无逸》兮山水，
图龙马兮是娱。不能复皇羲之治，适足为神物之污，
又何待乎嗫嚅也？方今圣皇御极，握符阐珍，应“九五”
之乾龙，开万国之太平，庆风云之嘉会，骏奔走兮来
廷，四灵缤纷兮骈集，天马鼓舞兮前陈。囿元化之熙
皞，览版图之恢弘，致瑞应兮，斯其时而龙马之图，将
出于幽并也。